ማህበራዊ ርቀት ያላሳሰበው የታክሲ አገልግሎት
ከቀኑ 10፡30 አካባቢ ጀምበሯ ለመጥለቅ ከሰፈሯ መድረሷን የረሳች እስኪመስል ድረስ ጆሮ ግንድ ታግላለች፡፡ ለታክሲ ሰልፍ በየዕለቱ የሚኮለኮሉት ተሳፋሪዎች በታክሲ ሥርዓቱ ላይ ብቻ ሳይሆን በፀሐይቷም ይናደዱባታል፡፡ በተለምዶ አምባሳደር በሚባለው አካባቢ በየዕለቱ ከሰዓት አመሻሽ እግር የጣለው ሰው ይሄን ትዕይንት ይታዘባል፡፡ የኮሮና ወረርሽኝን ለመግታት ሲባል ሰዎች በሚሰለፉባቸው አጋጣሚዎች ሁሉ ማህበራዊ ርቀታቸውን እንዲጠብቁ መለፈፍ ከተጀመረ ከቀናትም አልፎ ሳምንታት ተቆጥረዋል:: ታክሲዎቹም በትርፍ የሚጭኑበትን ሕገወጥ አሠራር ቢያንስ ወረርሽኙን ለመቆጣጠር ሲባል ከድርጊታቸው እንዲታቀቡ በይፋ ተነግሮ ነበር:: ነገር ግን ከአምባሳደር እስከ ቱሪስት ሆቴል ድረስ በሚጭኑ ታክሲዎች ላይ ልክ ብሎ ጉዳይ አይሰራም፡፡ በተሳፋሪዎችም ዘንድ ማህበራዊ ርቀትን መጠበቅ ብሎ ነገር አይታሰብም፡፡ ተሰልፈው ታክሲ መምጣቱን በሚጠባበቁ ሰዎች መካከል የስንዝር ያህል ርቀት አታገኙም፡፡ በዚህ መንገድ መሰለፋችሁ ዓለምም ሆነ አገራችን ስጋት ላይ ለወደቁበት የኮሮና ቫይረስ ወረርሽኝ አያሰጋችሁም? ስለኮሮና ቫይረስ ወረርሽኝ ግንዛቤው አላችሁ? ማህበራዊ ርቀትን በመጠበቅ ወረርሽኙን መከላከል እንደሚቻልስ ምን ያህል ታውቃላችሁ? ስል ጥያቄ አነሳሁ፡፡አቶ ቢኒያም ከፈለኝ እንደሚሉት፣ ስለኮሮና ቫይረስ በየዕለቱ የሚተላለፉ መልዕክቶችን እንደሚሰሙ ይናገራሉ፡፡ ‹‹ከጆሮዬ ላይ ማዳመጫ ሰክቼ እያየኸኝ አይደል›› ሲሉም ፈገግ ብለው ተናግረው፤ አሁን ላይ በሬዲዮ ከኮሮና በስተቀር ሌላ የተለየ ወሬ እንደሌለ ገልጸዋል፡፡ ነገር ግን መስማትና ማዳመጥ አንድ ባለመሆናቸው ብዙ ሰዎች የጥንቃቄ መልዕክቶቹን እየተገበሯቸው እንዳልሆነ አስረድተዋል፡፡ ሰው ማህበራዊ ርቀቱን ጠብቆ እንዲሰለፍ ተነግሮት የሚሰማ እንዳልሆነ የሚገልጹት አቶ ቢኒያም፤ ብቻህን ተለይተህ መተግበር የምትችለው አይደለም፤ ሰውም ስትነግረው ምን አገባህ? ማለት ከአፉ ይቀድመዋል፡፡ ስለዚህ እያየህ እንዳላየህ ዝም ማለትን ትመርጣለህ ሲሉ ተናግረዋል፡፡ ታክሲዎቹም በትርፍ እንዲጭኑ እና ሰዎች እንዲተፋፈጉ የሚያደርጉት ከባለታክሲዎች በላይ ተሳፋሪዎች ራሳቸው ናቸው የሚሉት አቶ ቢኒያም፣ «ሙሉውን ሂሳብ ከፍለው ቅርብ ነኝ፣ ትርፍ ጫን ብለው ከሰው ጭን ሊቀመጡ እስኪደርሱ ድረስ ተጨናንቀው ሰው የሚደርቡ ብዙ ናቸው፡፡ ስለዚህ ከፍተኛ የሆኑ ችግሮች አሉ፤ ወረርሽኙንም ሰዎች ከልባቸው እያሰቡበት አይደለም» ብለዋል፡፡ወረርሽኙን በተመለከተ ግንዛቤው ሳይኖረን ቀርቶ ሳይሆን ኢትዮጵያ ውስጥ የሰው ቸልተኛነት ጫፍ የደረሰ ነው፡፡ ‹‹እኔ በተገቢው ራሴን ከንክኪ አርቄ፣ ማህበራዊ ርቀቴን ጠብቄ፣ በቦርሳዬ ሳኒታይዘር ይዤ እየተጠቀምኩ ለአንድ ሳምንት ያህል ሞክሬ ነበር፡፡ ነገር ግን ሁልጊዜ ከእኔ ውጪ የሚያደርግ አላየሁም፡፡ 
በዚህ የተነሳ እኔም ትቼው ወደሌሎች ተቀላቀልኩ፤ አሁንማ እየረሳሁት ነው፣ አይታሰበኝም›› ያሉት ወይዘሮ ሀሊማ ሽፋ ናቸው፡፡ አንድ ሰው ተለይቶ በሚያደርግበት ጊዜ የሁሉም ሰዎች ዓይን ያርፍበታል፡፡ በመሆኑም ፈጣሪን ከመለመን በስተቀር ምንም አማራጭ ስለሌላቸው እንጂ የወረርሽኙ ሁኔታ ስለማያሳስባቸው እንዳልሆነም ወይዘሮ ሀሊማ አክለው ገልጸዋል፡፡ የአዲስ አበባ ትራንስፖርት ባለሥልጣን የትራንስፖርት ስምሪትና ቁጥጥር ዳይሬክተር አቶ ዮሴፍ ተስፋዬ በበኩላቸው፤ የኮሮና ቫይረስ መከሰቱን ተከትሎ የቫይረሱን ስርጭት ለመግታት አሽከርካሪዎች ትርፍ እንዳይጭኑና አስፈላጊውን ጥንቃቄ ማድረግ እንዳለባቸውም ማሳሰቢያ እንደተሰጣቸው ተናግረዋል፡፡አቶ ዮሴፍ እንደገለፁት ይሄን መመሪያ በመጣስ በተደጋጋሚ ጥፋት በሚፈጽሙ አሽከርካሪዎች ላይ ርምጃ እየተወሰደ ነው:: ትርፍ በጫኑ ከ240 በላይ ተሽከርካሪዎች ላይ ርምጃ ተወስዷል፡፡ እያንዳንዳቸውም አሽከርካሪዎች አንድ ሺ ብር ተቀጥተዋል፡፡ በቀጣይም የዚህ ዓይነት ድርጊት በሚፈጽሙት ላይ ርምጃው ተጠናክሮ ይቀጥላል፡፡ ማህበረሰቡም ለጤንነቱ ሲል እንዲህ ዓይነት አጋላጭ ድርጊቶችን በመከላከል መብቱን ከማስከበር አልፎ ከወረርሽኙ መዛመት ራሱንና ማህበረሰቡን መጠበቅ አለበት፡፡
 አዲስ ዘመን መጋቢት 18/2012 ሙሐመድ ሁሴን